भेटेनरी अस्पतालका उपकरण प्रयोगविहीन
दोलखा सदरमुकाम चरिकोटमा रहेको भेटेनरी अस्पताल तथा पशु सेवा विज्ञ केन्द्रका उपकरण प्रयोगविहीन बनेका छन् । अस्पतालमा भवनसहित भौतिक पूर्वाधारको अभावले उपकरणहरु प्रयोगबिहीन बनेका हुन् ।
सुजन काफ्लेचरीकोट, भदौ १३ गते । दोलखा सदरमुकाम चरिकोटमा रहेको भेटेनरी अस्पताल तथा पशु सेवा विज्ञ केन्द्रका उपकरण प्रयोगविहीन बनेका छन् । अस्पतालमा भवनसहित भौतिक पूर्वाधारको अभावले उपकरणहरु प्रयोगविहीन बनेका हुन् ।पशु जाँचका लागि ल्याइएका ल्याब र भिडियो एक्सरे मेसिन भवन अभावले  प्रयोगविहीन बनेको भेटेनरी तथा पशु सेवा विज्ञ केन्द्र दोलखाका निमित्त कार्यालय प्रमुख पलट चौधरीले बताउनुभयो ।उहाँले भन्नुभयो, ‘पशु जाँच गर्ने उपकरण छ, तर राख्ने ठाउँको अभावले थन्क्याइएको छ । पशुलाई राखेर उपचार गर्ने ठाउँसमेत छैन ।’ दोलखा र सिन्धुपाल्चोक जिल्ला हेर्ने एक मात्र जिल्ला पशु अस्पतालका भवनहरु जीर्ण अवस्थामा पुगेका छन् । अस्पतालमा दैनिक उपचारका लागि ल्याइने पशुलाई राखेर उपचार गर्ने ठाउँ समेत नभएको चौधरीले बताउनुभयो । सबै पशुलाई एकै ठाउँमा राखेर उपचार गरिंदा उल्टै रोग एकअर्कामा सर्ने जोखिम उच्च हुन्छ । तर छुट्टाछुट्टै राख्नलाई ठाउँ छैन, उहाँले बताउनुभयो । कतिपय भवनका कोठामा पानी चुहिने गरेको छ । उपचारका लागि भेटेनरी अस्पतालमा लगिएका पशुहरु थप सरूवा रोग लिएर फर्किने चिन्ता रहेको किसानले गुनासो गरेका छन् । अस्पतालमा उपचार र परीक्षणका लागि प्रयोग गरिएका उपकरणहरु व्यवस्थापन गर्ने उचित ठाउँ नभएको अस्पतालले जनाएको छ । भेटेनरी अस्पतालले २५ वर्ष अगाडि निर्माण गरिएका भौतिक संरचनाबाट सेवा दिँदैआएको अस्पतालले जनाएको छ । अस्पतालको भौतिक पूर्वाधार निर्माण र क्षमता विस्तारका लागि बजेट विनियोजन भए पनि  भीमेश्वर नगरपालिकाले स्वीकृति नदिँदा बजेट फ्रिज हुनेगरेको कार्यालयले जनाएको छ । नेपाल सरकार कृषि तथा पशु विकास मन्त्रालयबाट भवन निर्माणका लागि आर्थिक वर्ष २०७८–७९ को १ करोड, २०७९–८० मा कृषि तथा पशु विकास मन्त्रालयबाट १ करोड ५० लाख र सहरी विकास तथा भवन कार्यालय धुलिखेलबाट ८० लाख बजेट विनियोजित भएको थियो । तर नगरपालिकाले भवनको नक्सा पास नगरिदिंदा बजेट फ्रिज गएको कार्यालयले जनाएको छ । कार्यालयले भवन निर्माणका डीपीआर तयार गरे तापनि नगरपालिकाले स्वीकृति नदिएका कारण निर्माणको प्रक्रिया अघि बढ्न नसकेको कार्यालयले जनाएको छ । अस्पतालको नाममा २ हजार २२० वर्गमिटर जग्गा रहेको कार्यालयले जनाएको छ ।                                            